PROVEDBENA ODLUKA KOMISIJE (EU) 2023/97

od 5. siječnja 2023.

o utvrđivanju Kameruna kao nekooperativne treće zemlje u suzbijanju nezakonitog, neprijavljenog i nereguliranog ribolova

EUROPSKA KOMISIJA,

uzimajući u obzir Ugovor o funkcioniranju Europske unije,

uzimajući u obzir Uredbu Vijeća (EZ) br. 1005/2008 od 29. rujna 2008. o uspostavi sustava Zajednice za sprečavanje nezakonitog, neprijavljenog i nereguliranog ribolova, odvraćanje od njega i njegovo zaustavljanje, o izmjeni uredaba (EEZ) br. 2847/93, (EZ) br. 1936/2001 i (EZ) br. 601/2004 i o stavljanju izvan snage uredaba (EZ) br. 1093/94 i (EZ) br. 1447/1999 (1) (Uredba o ribolovu NNN), a posebno njezin članak 31.,

budući da:

1. UVOD

(1) Uredbom o ribolovu NNN uspostavljen je sustav Unije za sprečavanje nezakonitog, neprijavljenog i nereguliranog (NNN) ribolova, odvraćanje od njega i njegovo zaustavljanje.

(2) Poglavljem VI. Uredbe o ribolovu NNN propisan je postupak za utvrđivanje nekooperativnih trećih zemalja, demarševi koji se odnose na takve zemlje, izrada popisa takvih zemalja, brisanje s tog popisa, objava tog popisa te hitne mjere.

(3) U skladu s člankom 31. Uredbe o ribolovu NNN Komisija utvrđuje treće zemlje za koje smatra da ne surađuju u suzbijanju ribolova NNN. Treća se zemlja može utvrditi kao nekooperativna treća zemlja ako ne ispunjava obveze u pogledu poduzimanja mjera za sprečavanje ribolova NNN, odvraćanje od njega i njegovo zaustavljanje, koje je u skladu s međunarodnim pravom obvezna ispunjavati kao država zastave, država luke, obalna država ili država trgovine.

(4) Utvrđivanje nekooperativnih trećih zemalja na temelju članka 31. Uredbe o ribolovu NNN treba se temeljiti na pregledu svih podataka utvrđenih u članku 31. stavku 2. te uredbe. Temelji se na pregledu svih podataka dobivenih u skladu s Uredbom o ribolovu NNN ili, prema potrebi, svih drugih odgovarajućih podataka kao što su podaci o ulovu, trgovinski podaci dobiveni iz nacionalne statistike i drugih pouzdanih izvora, registara plovila i baza podataka o plovilima, dokumenata o ulovu, programa statističkog dokumentiranja i popisa plovila NNN koje su donijele regionalne organizacije za upravljanje ribarstvom te svih drugih podataka dobivenih u lukama i na ribolovnim područjima.

(5) U skladu s člankom 33. Uredbe o ribolovu NNN Vijeće treba odlučiti o popisu nekooperativnih trećih zemalja. Na te se zemlje primjenjuju mjere utvrđene u članku 38. Uredbe o ribolovu NNN.

(6) U skladu s člankom 12. stavkom 2. Uredbe o ribolovu NNN proizvodi ribarstva smiju se uvoziti u Uniju samo ako ih prati certifikat o ulovu koji udovoljava toj uredbi.

(7) Na temelju članka 20. stavka 1. Uredbe o ribolovu NNN certifikati o ulovu koje su ovjerile treće zemlje koje su države zastave prihvaćaju se samo ako je dotična država zastave Komisiji dostavila obavijest kojom potvrđuje da ima uspostavljene nacionalne mehanizme za provedbu, nadzor i izvršavanje zakona, propisa i mjera za očuvanje i upravljanje kojima njezina ribarska plovila moraju udovoljavati te da njezina javna tijela imaju ovlasti potvrditi istinitost podataka sadržanih u certifikatima o ulovu.

(8) U skladu s člankom 20. stavkom 4. Uredbe o ribolovu NNN Komisija treba administrativno surađivati s trećim zemljama u područjima koja se odnose na provedbu odredbi te uredbe u vezi s certificiranjem ulova.

(9) Republika Kamerun (dalje u tekstu „Kamerun”) Komisiji je dostavila obavijest kao država zastave u skladu s člankom 20. Uredbe o ribolovu NNN, a Komisija je tu obavijest prihvatila 15. srpnja 2009.

(10) Na temelju podataka iz članka 31. stavka 2. Uredbe o ribolovu NNN Komisija je smatrala da postoje očite naznake da Kamerun nije ispunio obveze u pogledu poduzimanja mjera za sprečavanje ribolova NNN, odvraćanje od njega i njegovo zaustavljanje, koje je u skladu s međunarodnim pravom obvezan ispunjavati kao država zastave, država luke, obalna država ili država trgovine.

(11) U skladu s člankom 32. Uredbe o ribolovu NNN Komisija je stoga odlučila Odlukom od 17. veljače 2021. (2) obavijestiti Kamerun o mogućnosti da bude utvrđen kao nekooperativna treća zemlja u skladu s Uredbom o ribolovu NNN.

(12) U Odluci od 17. veljače 2021. navedene su bitne činjenice i informacije na kojima se temelji mogućnost takvog utvrđivanja.

(13) Kamerun je obaviješten o toj odluci i dostavljen mu je dopis u kojem je pozvan da u bliskoj suradnji s Komisijom provede akcijski plan za ispravljanje utvrđenih nedostataka.

(14) Komisija je posebno pozvala Kamerun da: i. poduzme sve potrebne mjere za provedbu djelovanja iz akcijskog plana koji je predložila Komisija i ii. ocijeni provedbu djelovanja iz akcijskog plana koji je predložila Komisija.

(15) Kamerunu je omogućeno da se očituje o Odluci od 17. veljače 2021. i drugim relevantnim informacijama koje je dostavila Komisija te je mogao dostaviti dokaze kojima se osporavaju ili dopunjuju činjenice navedene u Odluci od 17. veljače 2021. Kamerunu je zajamčeno pravo da zatraži ili pruži dodatne informacije.

(16) Odlukom od 17. veljače 2021. Komisija je pokrenula proces dijaloga s Kamerunom.

(17) Komisija je nastavila prikupljati i provjeravati sve informacije koje je smatrala potrebnima. Razmotrene su i uzete u obzir usmene i pisane primjedbe koje je Kamerun dostavio slijedom Odluke od 17. veljače 2021. Kamerun je usmenim ili pisanim putem obavješćivan o Komisijinim razmatranjima.

(18) Uzimajući u obzir prikupljene informacije kako je navedeno u uvodnim izjavama od 34. do 86., Kamerun nije u dostatnoj mjeri riješio pitanja koja izazivaju zabrinutost i nedostatke opisane u Odluci od 17. veljače 2021. niti je u cijelosti proveo mjere predložene u akcijskom planu priloženom toj odluci.

2. POSTUPAK U POGLEDU KAMERUNA

(19) Komisija je 17. veljače 2021. na temelju članka 32. Uredbe o ribolovu NNN obavijestila Kamerun da razmatra mogućnost utvrđivanja Kameruna kao nekooperativne treće zemlje.

(20) Komisija je pozvala Kamerun da u bliskoj suradnji s njezinim službama provede akcijski plan za ispravljanje nedostataka utvrđenih u njezinoj Odluci od 17. veljače 2021.

(21) Glavni nedostaci koje je Komisija utvrdila odnosili su se na nekoliko propusta u provedbi obveza iz međunarodnog prava, posebno u vezi s donošenjem primjerenog i ažuriranog pravnog okvira, nedostatkom jasnih i transparentnih postupaka registracije i izdavanja povlastica te nedostatkom učinkovitog i primjerenog praćenja ribarskih plovila. Općenitije, utvrđeni nedostaci odnose se na uvjete za registraciju ribarskih plovila i njihovu kontrolu u skladu s međunarodnim pravom. Utvrđeno je i nepoštovanje preporuka i rezolucija relevantnih tijela, kao što su FAO-ov Međunarodni akcijski plan Ujedinjenih naroda protiv nezakonitog, neprijavljenog i nereguliranog ribolova (Međunarodni akcijski plan protiv ribolova NNN; IPOA-NNN) (3) i FAO-ove Neobvezujuće smjernice za postupanje države zastave (4). Međutim, nepoštovanje neobvezujućih preporuka i rezolucija uzeto je u obzir samo kao popratni dokaz, a ne kao osnova za uvrštavanje.

(22) Dopisima od 17. ožujka 2021., 22. ožujka 2021., 16. travnja 2021. i 21. ožujka 2022. Kamerun je obavijestio Komisiju da je spreman ispraviti nedostatke utvrđene u Odluci od 17. veljače 2021. i surađivati s Komisijom te je prihvatio akcijski plan.

(23) Komisija je 9. travnja 2021. poslala dopis Ministarstvu stočarstva, ribarstva i industrije prerade životinjskih proizvoda, u kojem je navela da je Odluka od 17. veljače 2021. donesena i da je stupila na snagu te da kamerunska tijela u roku od šest mjeseci trebaju dostaviti izvješće o napretku ostvarenom nakon donošenja Odluke od 17. veljače 2021.

(24) E-porukom od 25. travnja 2021. kamerunska tijela potvrdila su da ribarskim plovilima koja plove pod zastavom Kameruna nije dopušteno obavljanje ribolovnih aktivnosti u vodama trećih zemalja. Člankom 119. Zakona br. 94/01 (Loi n° 94/01 portant régime des forêts, de la faune et de la pêche) predviđena je mogućnost dobivanja povlastice samo za ribolov na otvorenome moru. Kamerunska tijela nadalje su potvrdila da ribarskim plovilima koja plove pod zastavom Kameruna trenutačno nisu izdane povlastice u skladu s kojima im je odobreno djelovanje izvan voda pod jurisdikcijom Kameruna, među ostalim na otvorenome moru i u vodama pod jurisdikcijom drugih zemalja.

(25) Komisija i kamerunska tijela održali su 28. travnja 2021. konferencijski poziv, u kojem su razgovarali o mehanizmima suradnje i daljnjim mjerama za provedbu akcijskog plana. Na tom sastanku kamerunska tijela ponovila su da su spremna ispraviti utvrđene nedostatke i surađivati s Komisijom.

(26) Nakon te videokonferencije komunikacija je nastavljena u pisanom obliku. Kamerunska tijela su 17. travnja, 19. travnja, 25. travnja, 27. travnja, 6. svibnja, 27. svibnja, 29. lipnja i 26. listopada 2021. elektroničkim putem dostavila i. Zakon br. 94/01 i važeće propise o ribarstvu, ii. revidirani nacrt zakona o ribarstvu, za koji je Komisija dostavila primjedbe, iii. dokument sa sažetkom postupka registracije i dodatnim pojedinostima o tom postupku, iv. informacije o postupku izdavanja povlastica za ribarska plovila u Kamerunu, v. dva nepotpuna popisa ribarskih plovila koja plove pod zastavom Kameruna, vi. dva popisa ribarskih plovila s povlasticom za ribolov koju su izdala kamerunska tijela, vii. dva popisa ribarskih plovila izbrisanih iz nacionalnog registra, od kojih je jedan bio nepotpun, i viii. preslike potvrda o registraciji i brisanju iz registra ribarskih plovila.

(27) Kamerunska tijela su 15. rujna 2021. podnijela izvješće o napretku s popisom djelovanja poduzetih kako bi se provele preporuke iz akcijskog plana. Međutim, Komisija je zatražila potpun i podrobniji dokument jer to izvješće nije bilo dovoljno da se na odgovarajući način ocijeni napredak.

(28) U dopisu od 11. listopada 2021. Komisija je izrazila zabrinutost zbog tijeka dijaloga i slabog napretka Kameruna u provedbi preporuka iz akcijskog plana na temelju Odluke od 17. veljače 2021.

(29) Kamerunska tijela su 21. listopada 2021. podnijela ažurirano izvješće o napretku, u kojem su navedene mjere koje je Kamerun tada poduzimao kako bi uklonio nedostatke utvrđene u Odluci od 17. veljače 2021. Kamerun je naveo da je započeo reviziju svojeg pravnog okvira, uključujući reviziju postupka registracije plovila i Nacionalnog akcijskog plana protiv ribolova NNN. Kamerunska tijela poduzela su i demarševe za ratifikaciju Sporazuma iz Cape Towna (5), osnovala međuministarski odbor za reviziju nacionalnog registra i primjenjivog pravnog okvira, organizirala sastanke između Ministarstva stočarstva, ribarstva i industrije prerade životinjskih proizvoda i Ministarstva prometa, pokrenula postupak brisanja iz nacionalnog registra ribarskih plovila za koja se sumnja da su obavljala aktivnosti ribolova NNN ili da su takve aktivnosti obavljala u isključivim gospodarskim pojasevima (IGP-i) trećih zemalja. Osim toga, kamerunska tijela navela su da sustav za praćenje plovila više ne funkcionira. Dokumenti kojima se dokazuje provedba navedenih djelovanja Komisiji su dostavljeni tek u lipnju 2022.

(30) Od travnja 2021. do veljače 2022. Komisija je i dalje nastojala stupiti u kontakt s tijelima Kameruna, pri čemu je opetovano inzistirala na potrebi da se vodi strukturiran, smislen i djelotvoran dijalog, podsjećala na hitnu potrebu za dostavljanjem dokumenata kojima se potvrđuju pisane tvrdnje te objašnjavala moguće posljedice ako se utvrđeni nedostaci ne uklone. Međutim, kamerunska tijela Komisiji nisu dostavila potpune odgovore na te pokušaje komunikacije.

(31) U lipnju 2022. Komisija je kamerunskim tijelima poslala dopis u kojem je istaknula važnost dostavljanja zatraženih informacija i pojašnjenja kako bi suradnja u tom području bila djelotvorna. Kao odgovor na taj dopis kamerunska tijela istog su mjeseca dostavila dodatne informacije i dokumente zatražene u prethodnoj prepisci iz travnja 2021. Tijela su, među ostalim, dostavila popise plovila registriranih pod zastavom Kameruna za svako morsko područje te zemlje, ažurirano izvješće o napretku, presliku Nacionalnog akcijskog plana protiv ribolova NNN, dokument s popisom sankcija izrečenih 2017. trima plovilima koja su plovila pod zastavom trećih zemalja te nacrt odluke o osnivanju centra za praćenje. Međutim, Komisija je u e-poruci poslanoj u srpnju 2022. napomenula da nisu dostavljene sve zatražene informacije i da su neki dostavljeni dokumenti, na primjer popisi plovila registriranih pod zastavom Kameruna, bili nepotpuni i sadržavali očite nedosljednosti.

3. UTVRĐIVANJE KAMERUNA KAO NEKOOPERATIVNE TREĆE ZEMLJE

(32) Komisija je u skladu s člankom 31. stavkom 3. Uredbe o ribolovu NNN preispitala u kojoj mjeri Kamerun ispunjava svoje međunarodne obveze kao država zastave, država luke, obalna država ili država trgovine. Za potrebe tog preispitivanja Komisija je u obzir uzela kriterije utvrđene u članku 31. stavcima od 4. do 7. Uredbe o ribolovu NNN.

3.1. Mjere poduzete u pogledu opetovane prisutnosti plovila NNN i trgovinskih tokova proizvoda koji potječu iz ribolova NNN (članak 31. stavak 4. Uredbe o ribolovu NNN)

(33) Kako je istaknuto u Odluci od 17. veljače 2021., Komisija je utvrdila da Kamerun nije ispunio svoje obveze u pogledu poduzimanja mjera za sprečavanje ribolova NNN, odvraćanje od njega i njegovo zaustavljanje koje je u skladu s međunarodnim pravom obvezan ispunjavati kao država zastave.

(34) U uvodnim izjavama od 16. do 26. Odluke od 17. veljače 2021. Komisija je utvrdila da su sljedeća četiri ribarska plovila bila pod zastavom Kameruna nakon što su uvrštena na popis plovila NNN Komisije za tunu u Indijskom oceanu (IOTC): UTHAIWAN, SEA VIEW, SEA WIND i PROGRESO (6). Kamerunska tijela potvrdila su da su ta ribarska plovila bila pod zastavom Kameruna nakon što su uvrštena na popis plovila NNN IOTC-a.

(35) Na temelju informacija prikupljenih iz otvorenih baza podataka Komisija je utvrdila da je Kamerun u travnju 2021., nakon donošenja Odluke od 17. veljače 2021., dodijelio svoju državnu pripadnost ribarskom plovilu FREEDOM 7, koje je uvršteno na popis plovila NNN (7). Nakon nekoliko zahtjeva Komisija je u lipnju 2022. konačno primila odgovor kamerunskih tijela o tom ribarskom plovilu, u kojem su ona navela da nisu registrirala dotično plovilo. No Komisija je prikupila informacije koje pokazuju da je to plovilo prije plovilo i da još plovi pod zastavom Kameruna.

(36) Time se potvrđuje da nakon Odluke od 17. veljače 2021. kamerunska tijela nisu preispitala postupak registracije kako bi provjerila dosadašnju usklađenost ribarskih plovila i njihovu mogućnost usklađivanja s primjenjivim propisima i međunarodnim mjerama. Kamerunska tijela nisu provjeravala ni popise plovila NNN koje su donijele regionalne organizacije za upravljanje ribarstvom. To nije u skladu s točkama 36. i 42. Međunarodnog akcijskog plana protiv ribolova NNN, kako je istaknuto u uvodnoj izjavi 19. Odluke od 17. veljače 2021.

(37) Prema dodatnim informacijama koje je prikupila Komisija, Kamerun je od donošenja Odluke od 17. veljače 2021. dodijelio svoju državnu pripadnost trima ribarskim plovilima (8).

(38) Prema izjavama kamerunskih tijela u razmjeni informacija s Komisijom u travnju 2021., morska područja (9) više ne smiju izravno registrirati ribarska plovila, nego se svi zahtjevi za registraciju ribarskih plovila moraju prethodno poslati središnjoj upravi. Kamerunska tijela obavijestila su Komisiju da je osnova za takvu zabranu utvrđena u okružnici koju je izdalo Ministarstvo prometa i koja je Komisiji dostavljena u lipnju 2022. (10) Međutim, Komisija nije primila informacije o tome da je s Ministarstvom prometa provedeno savjetovanje o ribarskim plovilima navedenima u uvodnoj izjavi 37. ove Odluke.

(39) Osim toga, od veljače 2021. državnu pripadnost Kameruna dobilo je barem još šest ribarskih plovila (transportna i pomoćna plovila) (11). Komisija ne može isključiti da ta plovila, koja sva djeluju u vodama koje nisu pod jurisdikcijom Kameruna, obavljaju ribolovne aktivnosti za koje nije osigurana potrebna kontrola ribarstva kako je opisano u uvodnim izjavama 43. i 44. ove Odluke.

(40) Komisija stoga primjećuje da je Kamerun nakon donošenja Odluke od 17. veljače 2021. nastavio povećavati svoju flotu za ribolov na otvorenome moru iako je naveo da nisu izdane povlastice za ribolov za ribarska plovila koja djeluju izvan voda pod njegovom jurisdikcijom. Kamerunska tijela nadalje su potvrdila da ribarska plovila koja plove pod zastavom Kameruna i djeluju u vodama pod jurisdikcijom trećih zemalja ne krše Zakon br. 94/01 jer u njemu nije utvrđena obveza da ribarska plovila moraju imati kamerunske povlastice za ribolov da bi mogla djelovati u vodama pod jurisdikcijom trećih zemalja (samo na otvorenome moru).

(41) Kako je istaknuto u uvodnoj izjavi 35. Odluke od 17. veljače 2021., to nije u skladu s točkom 30. FAO-ovih Neobvezujućih smjernica za postupanje države zastave, u kojoj se navodi da države zastave trebaju primjenjivati sustav za odobravanje ribolova i ribolovnih aktivnosti, kao ni s točkom 45. Međunarodnog akcijskog plana protiv ribolova NNN, u skladu s kojom države moraju osigurati da ribarsko plovilo koje plovi pod njihovom zastavom i lovi u vodama koje nisu pod njihovim suverenitetom ili jurisdikcijom imaju valjano odobrenje koje su izdala odgovarajuća tijela države zastave.

(42) Osim toga, kako je već istaknuto u uvodnoj izjavi 34. Odluke od 17. veljače 2021., Kamerun u svojstvu države zastave mora osigurati kontrolu nad plovilima koja plove pod njegovom zastavom u skladu s člankom 94. stavkom 2. točkom (b) Konvencije Ujedinjenih naroda o pravu mora (UNCLOS) iz 1982., kojim se predviđa da država zastave nad brodovima koji vijore njezinu zastavu vrši jurisdikciju u skladu sa svojim unutrašnjim pravom.

(43) Nadalje, u točkama 31., 32. i 33. FAO-ovih Neobvezujućih smjernica za postupanje države zastave navodi se da države zastave moraju provoditi sustav kontrole nad plovilima koja plove pod njihovom zastavom. Primjenjivi Zakon br. 94/01 ne sadržava nijednu odredbu o kontroli i nadzoru ribarskih plovila koja plove pod zastavom Kameruna, posebno izvan voda pod jurisdikcijom Kameruna. Osim toga, u okviru razmjene informacija iz travnja 2021. tijela Kameruna nadležna za ribarstvo obavijestila su Komisiju da ne znaju djeluju li ribarska plovila koja plove pod zastavom Kameruna u vodama pod jurisdikcijom trećih zemalja jer nemaju informacije o tome koja ribarska plovila plove pod zastavom Kameruna i jer se na ta plovila ne primjenjuju zahtjevi u pogledu povlastice za ribolov u skladu s navedenim zakonom.

(44) Kamerunska tijela nadalje su potvrdila da se nad ribarskim plovilima koja plove pod zastavom Kameruna ne provodi kontrola s pomoću sustava za praćenje plovila. Kontrola ribarskih plovila provodi se samo s pomoću sustava automatske identifikacije (AIS) (12), čija je primarna svrha pomorska sigurnost i kojim upravljaju pomorska tijela koja nisu nadležna za provedbu zakonodavstva u području ribarstva. Takav nedostatak odgovarajuće kontrole nije u skladu s točkom 24. Međunarodnog akcijskog plana protiv ribolova NNN, u kojoj se navodi da bi države trebale provoditi sveobuhvatno i djelotvorno praćenje, kontrolu i nadzor ribolova, među ostalim tako da prema potrebi uvedu sustav za praćenje plovila, kao ni s točkom 31. FAO-ovih Neobvezujućih smjernica za postupanje države zastave, u kojoj se navodi da države zastave trebaju primjenjivati sustav kontrole nad plovilima koja plove pod njihovom zastavom koji obuhvaća barem alate za praćenje, kao što je sustav za praćenje plovila. Kamerunska tijela nastavila su ribarskim plovilima odobravati plovidbu pod zastavom Kameruna iako nisu osigurala potrebna sredstva za kontrolu tih plovila te njihova ribolova i ribolovnih aktivnosti.

(45) Takav nedostatak kontrole dodatno potvrđuje činjenica da je jednom ribarskom plovilu koje je prema informacijama koje su dostavila kamerunska tijela izbrisano iz kamerunskog nacionalnog registra 3. svibnja 2019. nakon tog datuma bio zabranjen ulazak u luku treće zemlje. Predmetno plovilo lažiralo je da plovi pod zastavom Kameruna.

(46) Osim toga, dva ribarska plovila koja su plovila pod zastavom Kameruna uhvaćena su u aktivnostima ribolova NNN u vodama pod jurisdikcijom treće zemlje. Nadležna obalna država izrekla je novčanu kaznu za oba plovila.

(47) Nadalje, iako im je Komisija uputila nekoliko zahtjeva, kamerunska tijela nisu dostavila iscrpan popis svih ribarskih plovila koja plove pod zastavom Kameruna. Popisi dostavljeni Komisiji ne sadržavaju sva ribarska plovila koja plove pod zastavom Kameruna i nisu ažurirani. Na primjer, Komisija je primijetila da su ribarska plovila koja su izbrisana iz registra 2020. uvrštena na popis koji je dostavljen 2021. Osim toga, čini se da dva plovila koja su uvrštena na popise dostavljene 2021. više ne plove pod zastavom Kameruna, ali nisu navedena na popisima plovila koja su izbrisana iz registra (13), te da je jedno plovilo registrirano 2020., ali nije uvršteno na popise dostavljene 2021. (14) Time se potvrđuju informacije navedene u uvodnoj izjavi 21. Odluke od 17. veljače 2021., u kojoj je istaknuto da se popis ribarskih plovila ne vodi na odgovarajući način. To je u suprotnosti s člankom 94. stavkom 2. točkom (a) UNCLOS-a i nije u skladu s točkom 42. Međunarodnog akcijskog plana protiv ribolova NNN, kojom se predviđa da svaka država treba voditi upisnik brodova s imenima i podacima o brodovima koji vijore njezinu zastavu.

(48) S obzirom na informacije navedene u uvodnim izjavama od 34. do 47. Komisija smatra da Kamerun nije ispunio svoje odgovornosti kao država zastave da izvršava kontrolu nad svojom flotom te spriječi svoju flotu da obavlja aktivnosti ribolova NNN u vodama izvan njegove jurisdikcije. To predstavlja povredu članka 94. stavaka 1. i 2. UNCLOS-a, kojim se predviđa da svaka država treba djelotvorno vršiti svoju jurisdikciju i nadzor nad brodovima koji vijore njezinu zastavu. Kamerun stoga nije ispunio svoju obvezu postupanja s dužnom pažnjom da upotrijebi odgovarajuća sredstva, uloži najveći mogući trud i učini sve kako bi spriječio plovila koja plove pod njegovom zastavom da obavljaju aktivnosti ribolova NNN. Taj propust ujedno nije u skladu s točkama 34. i 35. Međunarodnog akcijskog plana protiv ribolova NNN, kojima se predviđa da bi države trebale osigurati da ribarska plovila koja imaju pravo ploviti pod njihovom zastavom ne obavljaju aktivnosti ribolova NNN niti ih podržavaju te kojima se osigurava da države zastave i prije registracije ribarskog plovila mogu izvršavati svoju odgovornost da osiguraju da takva plovila ne obavljaju ribolov NNN.

(49) Zbog toga Komisija ne može isključiti ni da su, uz dva plovila navedena u uvodnoj izjavi 46., ribarska plovila registrirana u Kamerunu, koja stoga imaju njegovu državnu pripadnost i pravo na plovidbu pod njegovom zastavom, obavljala ribolov ili ribolovne aktivnosti NNN na područjima izvan nacionalne jurisdikcije Kameruna, među ostalim na područjima koja su pod jurisdikcijom trećih zemalja, te da su se koristila lukama trećih zemalja. Osim toga, zbog nedostatka kontrole Kameruna nad ribarskim plovilima koja plove pod njegovom zastavom takva plovila mogu obavljati iskrcaj i/ili prekrcaj proizvoda ribarstva i stoga se ne može spriječiti ulazak proizvoda ribarstva koji potječu iz ribolova NNN na tržišta.

(50) S obzirom na razvoj događaja nakon 17. veljače 2021., Komisija smatra da, u skladu s člankom 31. stavkom 3. i člankom 31. stavkom 4. točkom (a) Uredbe o ribolovu NNN, Kamerun nije ispunio obveze u pogledu poduzimanja mjera za sprečavanje ribolova NNN, odvraćanje od njega i njegovo zaustavljanje koje je u skladu s međunarodnim pravom obvezan ispunjavati kao država zastave te da, u skladu s člankom 31. stavkom 3. i člankom 31. stavkom 4. točkom (b) Uredbe NNN, nije poduzeo dostatne mjere kako bi spriječio pristup proizvoda ribarstva koji potječu iz ribolova NNN tržištima.

3.2. Izostanak suradnje i nepoduzimanje mjera (članak 31. stavak 5. Uredbe o ribolovu NNN)

(51) Kako je opisano u uvodnim izjavama od 30. do 43. Odluke od 17. veljače 2021., Komisija je analizirala je li Kamerun učinkovito surađivao s Komisijom tako što je odgovarao na pitanja, dostavljao povratne informacije ili istraživao pitanja koja se odnose na ribolov NNN i povezane aktivnosti.

(52) Nakon donošenja Odluke od 17. veljače 2021. Komisija je i dalje nailazila na poteškoće pri uspostavljanju suradnje s kamerunskim tijelima. Kamerun Komisiji nije dostavio potrebne informacije ni odgovore na pitanja o ribarskim plovilima koja plove pod njegovom zastavom i njihovim aktivnostima, kao ni sveobuhvatan popis ribarskih plovila registriranih pod zastavom Kameruna.

(53) Nakon razmjene informacija iz travnja 2021. Komisija je pozvala Kamerun da dostavi niz dokumenata. Iako je mnogo puta podsjetila Kamerun na tu molbu, Komisija do danas nije primila sve dokumente i informacije koji su predmet suradnje.

(54) Prema izjavama kamerunskih tijela i dokumentima koje je prikupila Komisija, taj je izostanak suradnje ujedno posljedica nedostatka unutarnje koordinacije na razini kamerunskih tijela, točnije između pomorskih tijela nadležnih za registraciju plovila i tijela nadležnih za upravljanje ribolovnim resursima i njihovo očuvanje.

(55) Nakon donošenja Odluke od 17. veljače 2021. pomorska tijela Kameruna nastavila su registrirati ribarska plovila koja su uvrštena na popis NNN iako su navela da su održani sastanci između tih tijela i da je u tijeku izrada nacrta zajedničke odluke o postupku registracije. Izvješća s tih sastanaka dostavljena su Komisiji u lipnju 2022., ali nije dostavljena zajednička odluka tih tijela. Zapravo, navedeno je da kamerunska tijela neće donijeti tu odluku (15).

(56) Osim toga, kako je istaknuto u uvodnoj izjavi 31. Odluke od 17. veljače 2021., Komisija je pri ocjeni je li Kamerun ispunio svoje obveze kao država zastave, država luke, obalna država i država trgovine analizirala i je li Kamerun surađivao s drugim državama i relevantnim regionalnim organizacijama za upravljanje ribarstvom u vezi s plovilima koja plove pod njegovom zastavom i koja su te organizacije uvrstile na popise plovila NNN.

(57) Nakon dopisa koje mu je uputila Komisija Kamerun se obratio bangladeškim tijelima u vezi sa statusom registracije ribarskih plovila SEA VIEW i SEA WIND. Kamerunska tijela spomenula su i da su stupila u kontakt s pakistanskim tijelima u vezi s jednim plovilom koje plovi pod zastavom Kameruna.

(58) Međutim, iako je Komisija Kamerunu dostavila potrebne podatke za kontakt, nije primila nikakav dokaz da su se kamerunska tijela obratila Tajništvu IOTC-a kako bi ga obavijestila o brisanju iz nacionalnog registra triju plovila s popisa plovila NNN (16). Stoga se na temelju popisa plovila NNN nekoliko regionalnih organizacija za upravljanje ribarstvom i dalje čini da ta plovila plove pod zastavom Kameruna (17).

(59) Kamerun nije odgovorio na zahtjeve za uzajamnu pomoć koje je jedna država članica poslala 2020. u skladu s člankom 51. Uredbe o ribolovu NNN, kako je opisano u uvodnoj izjavi 31. Odluke od 17. veljače 2021., kao ni na zahtjeve koje je druga država članica poslala 2021. u vezi s informacijama o ribarskim plovilima koja plove pod njegovom zastavom, unatoč inzistiranju Komisije.

(60) Komisija stoga primjećuje da od donošenja Odluke od 17. veljače 2021. u tom pogledu nije ostvaren nikakav napredak.

(61) Stanje opisano u uvodnim izjavama od 52. do 60. pokazuje da Kamerun nije surađivao ni koordinirao aktivnosti s drugim državama u kojima su djelovala ribarska plovila koja plove pod zastavom Kameruna, među ostalim tako što su se koristila lukama trećih zemalja, radi sprečavanja ribolova NNN, odvraćanja od njega i njegova zaustavljanja kako je utvrđeno u točki 28. Međunarodnog akcijskog plana protiv ribolova NNN. Nadalje, kako je utvrđeno u točki 31. Međunarodnog akcijskog plana protiv ribolova NNN, Kamerun bi, kao država zastave, trebao razmotriti mogućnost sklapanja sporazuma ili dogovora s drugim državama i na druge načine surađivati kako bi se izvršavali primjenjivi zakoni i mjere upravljanja ili odredbe donesene na nacionalnoj, regionalnoj ili međunarodnoj razini, posebno sa zemljama u kojima djeluju njegova plovila. Komisija nije obaviještena o postojanju takvih sporazuma iako nekoliko ribarskih plovila koja plove pod zastavom Kameruna djeluje u vodama pod jurisdikcijom trećih zemalja i koristi se lukama trećih zemalja.

(62) Kako je objašnjeno u uvodnim izjavama od 33. do 39. Odluke od 17. veljače 2021., Komisija je analizirala i je li Kamerun poduzeo odgovarajuće mjere izvršenja za sprečavanje ribolova NNN, odvraćanje od njega i njegovo zaustavljanje te jesu li primijenjene dovoljno stroge sankcije kako bi se počinitelje lišilo koristi koje su ostvarili svojim aktivnostima ribolova NNN.

(63) Dostupni dokazi potvrđuju da Kamerun nije ispunio svoje obveze u skladu s međunarodnim pravom koje se odnose na postupak registracije i kontrolu nad plovilima koja plove pod njegovom zastavom.

(64) Kamerunska tijela objasnila su da su započela postupak brisanja iz nacionalnog registra svih ribarskih plovila koja sudjeluju ili za koja se sumnja da sudjeluju u ribolovu NNN u isključivim gospodarskim pojasevima obalnih država. Prema informacijama koje je prikupila Komisija, dva ribarska plovila kojima je jedna obalna država izrekla sankciju zbog aktivnosti ribolova NNN (18) i dalje plove pod zastavom Kameruna (19). Nadalje, nakon donošenja Odluke od 17. veljače 2021., prema informacijama koje je prikupila Komisija, kamerunska tijela dodijelila su svoju državnu pripadnost barem jednom plovilu s popisa plovila NNN (plovilo FREEDOM 7), iako je to plovilo uvršteno na popise plovila NNN nekoliko regionalnih organizacija za upravljanje ribarstvom (20).

(65) Osim toga, kamerunska tijela obavijestila su Komisiju da su plovilima koja su uhvaćena u aktivnostima ribolova NNN u vodama pod jurisdikcijom Kameruna izrečene financijske i administrativne sankcije u skladu s primjenjivim propisima. Međutim, prema informacijama koje su kamerunska tijela dostavila u lipnju 2022., sankcije su izrečene 2017. zbog aktivnosti ribolova NNN koje su obavljala tri plovila koja su plovila pod zastavama trećih zemalja, a ne zbog nedavnih slučajeva iz uvodne izjave 46. ove Odluke.

(66) Prema informacijama koje je prikupila Komisija i informacijama dobivenima iz otvorenih baza podataka, nakon donošenja Odluke od 17. veljače 2021. ribarska plovila koja plove pod zastavom Kameruna nastavila su djelovati u vodama koje nisu pod jurisdikcijom Kameruna. Iako je Kamerun potvrdio da se Zakonom br. 94/01 ne isključuje mogućnost da njegova ribarska plovila djeluju u vodama pod jurisdikcijom trećih zemalja (21), Komisija nije obaviještena ni o kakvim mjerama koje su poduzela kamerunska tijela kako bi osigurala učinkovitu kontrolu nad tim plovilima, osim o nacrtu odluke o osnivanju centra za praćenje ribarskih plovila koja plove pod zastavom Kameruna. Međutim, i dalje nije jasno mogu li, i na koji način, ta tijela u budućnosti provoditi učinkovitu kontrolu ribarskih plovila tako što će upotrebljavati samo tehnologiju sustava automatske identifikacije (22). Osim toga, Kamerun je ribarskim plovilima koja djeluju izvan voda pod njegovom jurisdikcijom nastavio odobravati plovidbu pod njegovom zastavom.

(67) Nadalje, jedno ribarsko plovilo 2021. nastavilo je djelovati u vodama koje nisu pod jurisdikcijom Kameruna iako je od svibnja 2019. izbrisano iz nacionalnog registra i nema valjanu potvrdu o registraciji. To je ribarsko plovilo moglo nastaviti djelovati pod zastavom Kameruna jer Kamerun nije ispunio obvezu da kontrolira svojih plovila (23).

(68) Komisija stoga primjećuje da Kamerun nije ispravio nedostatke u praćenju svoje ribarske flote i stoga nije ispunio uvjete iz članka 94. stavka 2. točke (b) UNCLOS-a, kojim se predviđa da država zastave nad svakim brodom koji vijori njezinu zastavu te njegovim zapovjednikom, časnicima i posadom vrši jurisdikciju u skladu sa svojim unutrašnjim pravom.

(69) Osim toga, kako je istaknuto u uvodnoj izjavi 34. Odluke od 17. veljače 2021., to nije u skladu ni s točkama 31., 32. i 33. FAO-ovih Neobvezujućih smjernica za postupanje države zastave, kojima se zahtijeva da države zastave provode sustav kontrole nad plovilima koja plove pod njihovom zastavom i da obvezno imaju uspostavljene mjere izvršenja koje, među ostalim, omogućuju otkrivanje povreda primjenjivih zakona, propisa i međunarodnih mjera očuvanja i upravljanja te da primjenjuju odgovarajuće sankcije i mjere protiv počinitelja. Sankcije i mjere trebale bi biti dovoljno stroge da se njima učinkovito osigura usklađenost i odvrati od povreda bez obzira na mjesto počinjenja te bi se njima trebalo počinitelje lišiti koristi koje su ostvarili svojim nezakonitim ribolovnim aktivnostima.

(70) Kamerunska tijela potvrdila su brisanje iz nacionalnog registra triju plovila s popisa plovila NNN navedenih u uvodnoj izjavi 34. jer su sudjelovala u „nezakonitom ribolovu” (24). Međutim, osim brisanja iz registra kamerunska tijela nisu spomenula nikakve druge sankcije protiv tih plovila i njihovih subjekata. Kako je istaknuto u uvodnoj izjavi 37. Odluke od 17. veljače 2021., brisanje ribarskih plovila iz registra nije dovoljna mjera koju bi država zastave trebala poduzeti jer se takvom mjerom ne suzbijaju aktivnosti ribolova NNN i ne osigurava se primjena odvraćajućih sankcija ili mjera protiv obavljenih aktivnosti ribolova NNN.

(71) Nadalje, kako je navedeno u uvodnoj izjavi 46., jedna je treća zemlja 2021. dvama ribarskim plovilima koja plove pod zastavom Kameruna izrekla sankciju zbog aktivnosti ribolova NNN. Komisija nije obaviještena o sankcijama koje je Kamerun izrekao tim ribarskim plovilima i njihovim subjektima. Kamerunska tijela samo su navela da je jedno od tih plovila izbrisano iz nacionalnog registra, ali pritom nisu dostavljeni dokazi o tom brisanju ni o podmirenju sankcija koje je izrekla dotična treća zemlja, u skladu s točkom 24. FAO-ovih Neobvezujućih smjernica za postupanje države zastave.

(72) Kako je već navedeno u uvodnoj izjavi 38. Odluke od 17. veljače 2021., to nije u skladu s preporukama za poduzimanje mjera izvršenja u pogledu aktivnosti ribolova NNN i za izricanje dovoljno strogih sankcija počiniteljima radi djelotvornog sprečavanja ribolova NNN, odvraćanja od njega i njegova zaustavljanja te lišavanja počinitelja koristi koje su ostvarili takvim ribolovom, kako je utvrđeno točkom 21. Međunarodnog akcijskog plana protiv ribolova NNN, člankom 8. stavkom 2. točkom 7. FAO-ova Kodeksa odgovornog ribarstva i točkama od 31. do 33., točkom 35. i točkom 38. FAO-ovih Neobvezujućih smjernica za postupanje države zastave.

(73) U skladu s člankom 31. stavkom 5. točkom (c) Uredbe o ribolovu NNN Komisija je analizirala opseg i težinu razmotrenih oblika ribolova NNN.

(74) Komisija je nakon donošenja Odluke od 17. veljače 2021. uzela u obzir opetovane nedostatke utvrđene u odnosu na kamerunska tijela i kamerunska ribarska plovila zbog kojih je ta odluka i donesena.

(75) Nakon donošenja Odluke od 17. veljače 2021. kamerunska tijela registrirala su još jedno plovilo s popisa plovila NNN i nastavila su proširivati svoju flotu za ribolov na otvorenome moru premda nisu imala potrebna sredstva za kontrolu aktivnosti takvih plovila.

(76) Nakon donošenja Odluke od 17. veljače 2021. tijela nisu stupila u kontakt s relevantnim državama ni regionalnim organizacijama za upravljanje ribarstvom kako bi surađivala i dostavila dodatne informacije o ribarskim plovilima koja plove pod zastavom Kameruna.

(77) Kako je istaknuto u uvodnim izjavama od 51. do 53. Odluke od 17. veljače 2021., stupanj razvoja Kameruna ne može se smatrati čimbenikom koji umanjuje kapacitete nadležnih tijela za suradnju s drugim zemljama i provedbu mjera izvršenja. Evaluacija posebnih ograničenja koja proizlaze iz stupnja razvoja Kameruna detaljnije je opisana u uvodnim izjavama od 86. do 90. ove Odluke.

(78) S obzirom na uvodne izjave od 30. do 42. Odluke od 17. veljače 2021. i razvoj događaja nakon 17. veljače 2021. Komisija smatra, u skladu s člankom 31. stavcima 3. i 5. Uredbe o ribolovu NNN, da Kamerun nije ispunio obveze u pogledu suradnje i mjera izvršenja koje je obvezan ispunjavati u skladu s međunarodnim pravom.

3.3. Neprimjenjivanje međunarodnih pravila (članak 31. stavak 6. Uredbe o ribolovu NNN)

(79) Kako je opisano u uvodnim izjavama od 45. do 49. Odluke od 17. veljače 2021., u skladu s člankom 31. stavkom 6. točkama (a) i (b) Uredbe o ribolovu NNN, Komisija je analizirala je li Kamerun ratificirao ili pristupio relevantnim međunarodnim instrumentima o ribarstvu i njegov status ugovorne stranke regionalnih organizacija za upravljanje ribarstvom ili njegov pristanak na primjenu mjera očuvanja i upravljanja koje su one donijele.

(80) Kako je navedeno u uvodnim izjavama 45. i 47. Odluke od 17. veljače 2021., Kamerun nije ratificirao međunarodne pravne instrumente koji se odnose na upravljanje ribarstvom, osim UNCLOS-a, a nije ni ugovorna stranka ni surađujuća neugovorna stranka nijedne regionalne organizacije za upravljanje ribarstvom.

(81) Kamerunska tijela navela su da je osnovana radna skupina kako bi se ratificirao Sporazum iz Cape Towna iz 2012. o sigurnosti ribarskih plovila (25). Komisija nije obaviještena ni o kakvim sličnim demarševima povezanima s drugim sporazumima. Međutim, kamerunska tijela priznala su da bi trebala pristupiti određenim relevantnim međunarodnim sporazumima o ribarstvu.

(82) Kako je istaknuto u uvodnoj izjavi 46. Odluke od 17. veljače 2021., to nije u skladu s dužnošću suradnje ni obvezom poduzimanja mjera ili suradnje u poduzimanju mjera koje su potrebne za očuvanje živih morskih resursa, kako je utvrđeno u člancima 117. i 118. UNCLOS-a. Osim toga, taj izostanak suradnje protivan je preporukama iz točke 11. Međunarodnog akcijskog plana protiv ribolova NNN, u kojoj se države potiču da što prije ratificiraju, prihvate ili pristupe Sporazumu Ujedinjenih naroda o ribljim stokovima (UNFSA) i FAO-ovu Sporazumu o usklađivanju. To nije u skladu ni s točkom 14. Međunarodnog akcijskog plana protiv ribolova NNN, kojom se predviđa da bi države trebale u potpunosti i učinkovito provesti FAO-ov Kodeks odgovornog ribarstva i s njim povezane međunarodne akcijske planove.

(83) U skladu s člankom 31. stavkom 6. točkom (c) Uredbe o ribolovu NNN Komisija je analizirala je li Kamerun možda sudjelovao u djelima ili propustima koji su potencijalno umanjili djelotvornost primjenjivih zakona, propisa ili međunarodnih mjera za očuvanje i upravljanje.

(84) Kako je navedeno u uvodnoj izjavi 49. Odluke od 17. veljače 2021., upisivanjem ribarskih plovila uvrštenih na popise plovila NNN regionalnih organizacija za upravljanje ribarstvom u nacionalni registar Kameruna, čime im se dodjeljuje pravo da plove pod njegovom zastavom, kamerunska tijela umanjila su djelotvornost mjera očuvanja i upravljanja koje su donijele regionalne organizacije za upravljanje ribarstvom, što nije u skladu s točkom 35. FAO-ovih Neobvezujućih smjernica za postupanje države zastave i točkama 38. i 39. Međunarodnog akcijskog plana protiv ribolova NNN. Kako je opisano u uvodnoj izjavi 36. ove Odluke, ta se politika registracije nastavila primjenjivati i nakon donošenja Odluke od 17. veljače 2021.

(85) S obzirom na uvodne izjave od 45. do 49. Odluke od 17. veljače 2021. i spomenuti naknadni razvoj događaja Komisija smatra, u skladu s člankom 31. stavcima 3. i 6. Uredbe o ribolovu NNN, da Kamerun nije ispunio obveze u pogledu međunarodnih pravila, propisa te mjera očuvanja i upravljanja koje je obvezan ispunjavati u skladu s međunarodnim pravom.

3.4. Posebna ograničenja zemalja u razvoju (članak 31. stavak 7. Uredbe o ribolovu NNN)

(86) Podsjeća se da se prema Indeksu ljudskog razvoja Ujedinjenih naroda (UNHDI) Kamerun 2019. smatrao zemljom srednjeg stupnja ljudskog razvoja, pri čemu je zauzeo 153. mjesto među 189 zemalja (26).

(87) Kako je opisano u uvodnoj izjavi 52. Odluke od 17. veljače 2021., nisu pronađeni potkrepljujući dokazi koji bi upućivali na to da Kamerun zbog ograničenja u razvoju nije ispunio obveze koje ima u skladu s međunarodnim pravom.

(88) Iako možda postoje određena ograničenja kapaciteta za praćenje, kontrolu i nadzor flote, ograničenjima Kameruna koja proizlaze iz njegova stupnja razvoja ne mogu se opravdati svi nedostaci utvrđeni u prethodnim odjeljcima. Točnije, priroda utvrđenih nedostataka Kameruna, kao što su nepostojanje posebnih odredaba u nacionalnom pravnom okviru koje se odnose na upravljanje njegovom ribarskom flotom i suzbijanje aktivnosti ribolova NNN, odvraćanje od njih i njihovo zaustavljanje, nedostatak postupaka kojima se osigurava odgovarajuća provjera registracije ribarskih plovila pod njegovom zastavom te izostanak suradnje s Komisijom, regionalnim organizacijama za upravljanje ribarstvom ili upravnim tijelima drugih zemalja, ne može se dovesti u vezu sa stupnjem razvoja Kameruna i njegovim eventualnim posebnim ograničenjima. Kamerunska tijela nisu dostavila dokaze da su nedostaci koji su utvrđeni posljedica manjka kapaciteta i infrastrukture.

(89) Nadalje, kamerunska tijela dobila su potporu za jačanje nacionalnih mjera za suzbijanje ribolova NNN od Organizacije za hranu i poljoprivredu Ujedinjenih naroda (FAO) (27).

(90) S obzirom na uvodne izjave 51., 52. i 53. Odluke od 17. veljače 2021. i razvoj događaja nakon tog datuma, Komisija smatra, u skladu s člankom 31. stavkom 7. Uredbe NNN, da stupanj razvoja Kameruna ne umanjuje njegove ukupne rezultate u području ribarstva kao države zastave, države luke, obalne države ili države trgovine i stoga ne može u cijelosti poslužiti kao isprika ni opravdanje za nedovoljno djelovanje u području sprečavanja ribolova NNN, odvraćanja od njega i njegova zaustavljanja.

4. ZAKLJUČAK O UTVRĐIVANJU NEKOOPERATIVNE TREĆE ZEMLJE

(91) S obzirom na donesene zaključke o neuspjehu Kameruna da ispuni obveze koje ima u skladu s međunarodnim pravom kao država zastave, država luke, obalna država ili država trgovine i da poduzme mjere za sprečavanje ribolova NNN, odvraćanje od njega i njegovo zaustavljanje, tu bi zemlju, u skladu s člankom 31. Uredbe o ribolovu NNN, trebalo utvrditi kao nekooperativnu treću zemlju u suzbijanju ribolova NNN.

(92) Uzimajući u obzir članak 18. stavak 1. točku (g) Uredbe o ribolovu NNN, nadležna tijela država članica obvezna su odbiti uvoz proizvoda ribarstva u Uniju, a da pritom ne moraju tražiti bilo kakve dodatne dokaze ili slati zahtjev za pomoć državi zastave, ako utvrde da su certifikat o ulovu ovjerila tijela države zastave za koju je u skladu s člankom 31. te uredbe utvrđeno da je nekooperativna država.

(93) Treba naglasiti da se utvrđivanjem Kameruna kao zemlje koju Komisija smatra nekooperativnom ne isključuju potencijalne daljnje mjere koje Vijeće može poduzeti za potrebe utvrđivanja popisa nekooperativnih zemalja.

5. POSTUPAK ODBORA

(94) Mjere predviđene u ovoj Odluci u skladu su s mišljenjem Odbora za ribarstvo i akvakulturu,

DONIJELA JE OVU ODLUKU:

Članak 1. Kamerun se utvrđuje kao treća zemlja koju Komisija smatra nekooperativnom trećom zemljom u suzbijanju nezakonitog, neprijavljenog i nereguliranog ribolova.

Članak 2. Ova Odluka stupa na snagu sljedećeg dana od dana objave u Službenom listu Europske unije.

Sastavljeno u Bruxellesu 5. siječnja 2023. Za Komisiju Predsjednica Ursula VON DER LEYEN

(1) SL L 286, 29.10.2008., str. 1.

(2) Odluka Komisije od 17. veljače 2021. o obavješćivanju Republike Kameruna o mogućnosti da bude utvrđena kao nekooperativna treća zemlja u suzbijanju nezakonitog, neprijavljenog i nereguliranog ribolova (SL C 59 I, 19.2.2021., str. 1.).

(3) Međunarodni akcijski plan za sprečavanje nezakonitog, neprijavljenog i nereguliranog ribolova, odvraćanje od njega i njegovo zaustavljanje, Organizacija Ujedinjenih naroda za hranu i poljoprivredu, 2001.

(4) Neobvezujuće smjernice za postupanje države zastave, ožujak 2014., preuzete s: http://www.fao.org/3/a-i4577t.pdf

(5) Sporazum iz Cape Towna iz 2012. o provedbi odredbi Protokola iz 1993. koji se odnosi na Međunarodnu konvenciju iz Torremolinosa o sigurnosti ribarskih brodova.

(6) UTHAIWAN (prijašnje ime: WISDOM SEA REEFER, IMO br. 7637527), SEA VIEW (prijašnje ime: AL WESAM 2, IMO br. 8692342), SEA WIND (prijašnje ime: AL WESAM 1, IMO br. 8692354) i PROGRESO (prijašnje ime: AL WESAM 5).

(7) Plovilo FREEDOM 7, IMO br. 7302548, prijašnja imena: ZHI MING/GOLDEN LAKE/No 101 GLORIA, koje je 2006. na popis uvrstila Međunarodna komisija za očuvanje atlantskih tuna (ICCAT), a koje su zatim na sinkronizirane popise uvrstili Komisija za očuvanje južne plavoperajne tune (CCSBT), Opća komisija za ribarstvo Sredozemlja (GFCM), IOTC, Komisija za ribarstvo sjeveroistočnog Atlantika (NEAFC) i stranke Sporazuma o ribarstvu u južnom Indijskom oceanu (SIOFA).

(8) Plovilo MARIGOLDS (IMO br. 9447110), registrirano 6. svibnja 2021.; plovilo KAPITAN RUSAK (IMO br. 9121106), registrirano 27. rujna 2021.; i plovilo DUNBOY (IMO br. 9147564), registrirano 29. ožujka 2022. Prema informacijama koje je prikupila Komisija, plovilo KAPITAN RUSAK djeluje u vodama pod jurisdikcijom Mauritanije. Plovilo DUNBOY nalazilo se u luci u Walvis Bayu u Namibiji (od srpnja 2022. barem do rujna 2022.). Prema informacijama koje je Komisija prikupila iz otvorenih baza podataka, čini se da se plovilo MARIGOLDS u ožujku 2022. nalazilo u luci u Punta Arenasu u Čileu. Ta je ribarska plovila registriralo morsko područje Kribija (Circonscription maritime, fluviale et lacustre du Sud et de l’Est).

(9) Uključujući morsko područje Kribija.

(10) Okružnica br. 000007, koju je 11. rujna 2020. potpisalo Ministarstvo prometa. Ta se okružnica odnosi na plovila čija je bruto tonaža veća od 50 tona, što vrijedi za plovila MARIGOLDS, KAPITAN RUSAK i DUNBOY.

(11) Plovila GABU REEFER (IMO br. 8300949), SALY REEFER (IMO br. 7813925), SOLARTE (IMO br. 8210285), SILVER ICE (IMO br. 7819759), WAN YANG (IMO br. 8627309) i WRAITH (IMO br. 9101871). Ta su plovila opisana kao transportna plovila/plovila za prijevoz hlađenog tereta i kao pomoćna plovila.

(12) U lipnju 2022. kamerunska tijela dostavila su nacrt odluke o osnivanju centra za praćenje plovila koja plove pod zastavom Kameruna, čiji će zadatak biti da u okviru nadležnosti pomorskih tijela provodi kontrolu plovila pod zastavom Kameruna s pomoću sustava automatske identifikacije.

(13) Plovila KONYUI i PILOT WHALE (IMO br. 7703986).

(14) Plovilo AKT, IMO br. 9923310, registrirano 16. studenoga 2020.

(15) Umjesto toga, odlučeno je da se tijela nadležna za ribarstvo uključe u centar za praćenje u skladu s nacrtom odluke koji sadržava odredbe o postupku registracije plovila.

(16) Plovila SEA WIND, SEA VIEW i PROGRESO, koja je IOTC prvi uvrstio na popis.

(17) Popisi regionalnih organizacija za upravljanje ribarstvom: CCSBT, ICCAT, IOTC, NEAFC, SIOFA.

(18) Vidjeti uvodnu izjavu 46.

(19) Prema informacijama koje je Komisija prikupila iz otvorene baze podataka; osim toga, nijedno od tih plovila nije uvršteno na popis plovila izbrisanih iz registra koji su kamerunska tijela dostavila u lipnju 2022.

(20) Vidjeti uvodnu izjavu 35.

(21) Vidjeti uvodnu izjavu 40.

(22) Vidjeti uvodnu izjavu 44.

(23) Vidjeti uvodnu izjavu 45.

(24) Plovilo UTHAIWAN (prijašnje ime: WISDOM SEA REEFER, IMO br. 7637527) rashodovano je.

(25) Vidjeti uvodnu izjavu 29.

(26) Podaci preuzeti s https://hdr.undp.org/en/countries/profiles/CMR

(27) https://www.fao.org/iuu-fishing/capacity-development/en/